Piusa koopad on üks suuremaid nahkhiirte talvitumiskohti Kirde-Euroopas, sinna koguneb talvituma ligi 5000 nahkhiirt kõikidest Eestis elavatest liikidest, mida on kokku seitse. Viimase paari aasta jooksul on nahkhiirte arv Piusa koobastes märkimisväärselt vähenenud, ekspertide hinnangul on selle üheks põhjuseks turistide häiriv tegevus. Enamik nahkhiiri talvel ei toitu, elades suvel kogutud rasvavarudest. Ärkamine toob kaasa eluks vajaliku energia raiskamise ning talvel ülesärganud nahkhiir võib seetõttu kevadeni mitte vastu pidada.